Nuwe soekgebied vir vermiste vliegtuig | Maroela Media
Die vliegtuig het verdwyn kort nadat dit by Kuala Lumpur opgestyg het.
ŉ Toestel wat help om die vlugopnemers op te spoor, is op ŉ Australiese skip en op pad na vyf ander skepe in die soekgebied.
Vyf van die 10 vliegtuie wat Vrydag uit Perth opgestyg het, het moontlik oorblyfsels van die Boeing 777-200 gesien. Dit is die eerste keer dat iets raakgesien is nadat die soektog sowat 1 000 km noord na ŉ gebied, 1 680 km wes van Perth, verskuif is.
Die soekgebied is verskuif nadat data-analiste gesê het die vliegtuig het vinniger gevlieg as wat aanvanklik gedink is, en kon moontlik vroeër reeds brandstofprobleme ondervind het, wat beteken dat die wrakstukke moontlik verder noord sou wees. Vliegtuie kan nou langer oor die water soek, aangesien die soekgebied nader aan Perth is. Die see in dié gebied is boonop kalmer en nie so diep nie.
“Ons moet nie die moeilikheidsgraad van die werk onderskat nie,” het Eerste Minister Tony Abbott in Perth gesê. “Dit is onbegaanbare see. Ons probeer klein wrakstukkies in ŉ groot oseaan opspoor.”
Australië se maritieme veiligheidsowerheid het in sy jongste verklaring gewaarsku dat talle waarnemings vroeër vals was. “Dit is nie duidelik hoeveel opdrifsels gewoonlik in die gebied voorkom nie,” het AMSA gesê. Die agentskap, wat die soektog namens Maleisië beheer, het slegs ŉ week oor om die vliegtuig se vlugopnemers op te spoor voordat die batterye pap is en dit nie meer seine uitstuur nie. -SAPA